FI Euroopan unionin virallinen lehti CE 88/324

(2004/C 88 E/0329)

KIRJALLINEN KYSYMYS E-0430/03

esittäjä(t): Rosa Miguélez Ramos (PSE) komissiolle

(18. helmikuuta 2003)

Aihe: Prestige-öljytankkeri ja valtiontuet

Luonnonkatastrofi, joka on seurausta Prestige-öljytankkerin uppoamisesta Galician rannikolla, on aiheuttanut useille kalastusyrityksille ja muille yrityksille, joiden toiminta liittyy mereen, huomattavia tappioita ja Galician lähialueille vakavaa sosioekonomista vahinkoa.

Osa niistä ratkaisuvaihtoehdoista, joilla valtavia menetyksiä voitaisiin helpottaa, on ristiriidassa EY:n perustamissopimuksen 87 artiklan 1 kohdan määräyksen kanssa, jonka mukaan jäsenvaltion myöntämä tuki jollekin yritykselle tai tuotannonalalle ei sovellu yhteismarkkinoille. 8 7 artiklan 2 kohdan b alakohdan mukaan ”tuki luonnonmullistusten tai muiden poikkeuksellisten tapahtumien aiheuttaman vahingon korvaamiseksi” soveltuu yhteismarkkinoille.

Lisäksi 87 artiklan 3 kohdan e alakohdan mukaan ”muuta tukea, josta neuvosto päättää määräenemmistöllä komission ehdotuksesta” voidaan pitää yhteismarkkinoille soveltuvana.

88 artiklan mukaan ”jäsenvaltion pyynnöstä neuvosto voi yksimielisesti päättää, että tukea, jota tämä jäsenvaltio myöntää tai aikoo myöntää, pidetään […] yhteismarkkinoille soveltuvana, jos tällainen päätös on poikkeuksellisten olosuhteiden vuoksi perusteltu”.

Voisiko komissio kertoa tarkemmin, millaisia aloitteita se on tehnyt, jotta EY:n perustamissopimuksen 87 artiklan mukaisesti vahinkoa kärsineiden yritysten menetyksiä lievennettäisiin valtiontuilla, ilman että tukia pidettäisiin yhteismarkkinoille soveltumattomina?

Onko jokin jäsenvaltio esittänyt jonkinlaisen pyynnön saada myöntää tukea onnettomuudesta kärsineille yrityksille tai tuotannonaloille?

Franz Fischienti komission puolesta antama vastaus

(1. huhtikuuta 2003)

Parlamentin jäsenen mainitseman EY:n perustamissopimuksen 87 artiklan ja sitä seuraavien artiklojen määräysten perusteella komissiolla on erityinen valta antaa lausuntoja valtiontukien soveltuvuudesta yhteismarkkinoille. Sen sijaan ei ole komission vaan jäsenvaltioiden velvollisuus suunnitella tukihankkeita, joita voidaan pitää yhteismarkkinoille soveltuvina. Komission saamien tietojen mukaan mikään jäsenvaltio ei kuitenkaan vielä ole ilmoittanut kalastus- ja vesiviljelyalan valtiontukihankkeesta, joka liittyisi Prestige-öljytankkerin haaksirikkoon. On kuitenkin huomautettava, että asetuksen (EY) N:o 2792/1999 (1), sellaisena kuin se on muutettuna asetuksella (EY) N:o 2369/2002 (2), 19 artiklan 2 kohdan mukaan jäsenvaltioiden pakollisia rahoitusosuuksia yhteisön osarahoittamiin ja kehityssuunnitelmissa tarkoitettuihin toimenpiteisiin ei enää tarvitsee ilmoittaa etukäteen komissiolle.

Tämän rakennerahastoihin liittyvän asian yhteydessä komissio käytti sille EY:n perustamissopimuksessa myönnettyä aloiteoikeutta ja esitti neuvostolle asetusehdotuksen (3), jonka johdosta neuvosto hyväksyi erityistoimenpiteistä korvauksen myöntämiseksi Espanjan kalastus-, simpukanviljely- ja vesiviljelyaloille Prestige-säiliöaluksen öljyvuotojen vuoksi 20 päivänä joulukuuta 2002 annetun neuvoston asetuksen (EY) N:o 2372/2002 (4). Kyseisessä asetuksessa vahvistetaan poikkeukselliset tukitoimenpiteet Prestige-säiliö-aluksen haaksirikon aiheuttamasta öljysaasteesta kärsineillä Espanjan rannikkoalueilla Espanjan kalastus-, simpukanviljely- ja vesiviljelyalalla työskenteleville henkilöille ja yrityksille sekä poikkeukset asetuksen (EY) N:o 2792/1999 eräistä säännöksistä ja yhteisön lisäosuus, jolla kyseiset toimenpiteet voidaan toteuttaa. Lisäksi kalatalouden ohjauksen rahoitusvälinettä (KOR) koskevien olemassa olevien säännösten perusteella toisten jäsenvaltioiden kalastajille, jotka ovat joutuneet keskeyttämään toimintansa Prestigen haaksirikon vuoksi, voidaan maksaa korvaus toiminnan tilapäisestä keskeytymisestä. Komissiolle ei kuitenkaan ole vielä toimitettu tällaisia hakemuksia.

(1) EYVL L 337, 30.12.1999.

(2) Neuvoston asetus (EY) N:o 2369/2002, annettu 20 päivänä joulukuuta 2002, kalatalousalan rakenteellisia toimia koskevista yksityiskohtaisista säännöistä ja edellytyksistä annetun neuvoston asetuksen (EY) N:o 2792/1999 muuttamisesta, EYVL L 358, 31.12.2002.

(3) KOM(2002) 766 lopullinen.

(4) EYVL L 358, 31.12.2002.